На основу одредби Закона о науци и истраживањима („Службени гласник РС“, број 49/2019),чл. 65. став 1. Закона о високом образовању („Службени гласник РС“, број 49/2017) и чл. 53. 119. и 120. Статута Грађевинско-архитектонског факултета у Нишу бр. 7/15 од 11.05.2018.године, Научно-наставно веће Грађевинско-архитектонског факултета у Нишу на седници одржаној 25.06.2020.године, донело је

**ПРАВИЛНИК О НАУЧНОИСТРАЖИВАЧКОЈ ДЕЛАТНОСТИ**

**ГРАЂЕВИНСКО-АРХИТЕКТОНСКОГ ФАКУЛТЕТА У НИШУ**

**ОСНОВНЕ ОДРЕДБЕ**

Члан 1.

Овим правилником се регулише научноистраживачка делатност и ближе одређује систем науке и истраживања, на Грађевинско-архитектонском факултету, Универзитета у Нишу, а у свему према Закону о науци и истраживањима („Службени гласник РС“, број 49/2019) , и Правилника о поступку, начину вредновања и квантитативном исказивању научноистраживачких резултата истраживача („Службени гласник РС“, број 24/2016 i 21/2017).

Сви термини којима су у овом правилнику означени положаји, професије, односно занимања и звања, изражени у граматичком мушком роду, подразумевају природни мушки и женски род лица на која се односе.

Члан 2.

Право на научноистраживачку делатност и научноистраживачка рад на Грађевинско-архитектонском факултету, Универзитета у Нишу (у даљем тексту: Факултета) имају запослени наставници и сарадници као сва од стране факултета ангажована лица која испуњавају услове прописане законом којим се уређује наука и истраживања односно научноистраживачка делатност (у даљем тексту: Закон).

**НАУЧНОИСТРАЖИВАЧКА ДЕЛАТНОСТ**

Члан 3.

Факултет обавља научноистраживачку делатност у складу са Законом о науци и истраживањима „Службени гласник РС“, број 49/2019.

Члан 4.

На Факултету се обавља научноистраживачка делатност у циљу развоја науке и стваралаштва, унапређивања високог образовања, односно унапређивања квалитета наставе, усавршавања научног подмлатка, увођења студената у научноистраживачки рад, као и стварања материјалних услова за рад и развој Факултета.

На Факултету се организује и обавља научноистраживачки рад кроз основна, примењена и развојна истраживања, у складу са законом.

Члан 5.

Научноистраживачка делатност је основно право и обавеза наставника, истраживача и сарадника Факултета, утврђено овим правилником, статутом и општим актима факултета.

Научноистраживачка делатност наставника, истраживача и сарадника остварује се:

1. преузимањем уговорних обавеза и ангажманом на научноистраживачким пројектима, експертизама и слично;
2. индивидуалним истраживањима и стваралаштвом.

Факултет доноси општи акт којим се уређују услови и начин уговарања научноистраживачких пројеката, експертиза и слично.

Факултет подржава сталну и професионалну (истраживачку и стручну) делатност својих наставника, истраживача, сарадника и студената од општег интереса, као и јавно представљање и објављивање резултата такве делатности, у складу са финансијским планом Факултета.

Наставници, истраживачи и сарадници не смеју деловати супротно остварењу основних задатака Факултета, нити смеју употребљавати обележја Факултета у комерцијалне сврхе.

Чланови академске заједнице у свом научноистраживачком раду на Факултету уживају заштиту интелектуалне својине према највишим стандардима и имају сва права која произлазе из тога рада, у складу са законом.

Факултет је дужан да поштује право интелектуалне својине трећих лица.

Члан 6.

Циљеви реализације научноистраживачке делатности спроводе се у складу са одредбама закона и обухватају следеће активности:

1. Стварање нових знања ради подстицања техничког, технолошког и уметничког развоја, повећања друштвеног производа и подизања стандарда грађана и квалитета живота;
2. Очување и унапређење општег фонда знања, као услова за разумевање, јачање и допринос светским развојним процесима;
3. Унапређење укупних научноистраживачких капацитета (људских ресурса Факултета и Универзитета);
4. Подизање општег нивоа технологија у привреди и обезбеђивање конкурентности роба и услуга на домаћем и светском тржишту;
5. Јачање међународне научне сарадње и допринос у регионалном, европском и глобалном истраживачком простору;
6. Подршка стварању иновација за привреду, трансферу технологија и јачању инжењерских капацитета са циљем стварања компаративних предности на глобалном тржишту и промоција предузетништва;
7. Унапређење и ширење грађевинско-архитектонског амбијента и стваралачког образовања, са циљем очувања и афирмације националног идентитета као дела цивилизацијске баштине;
8. Системско подстицање сарадње између институција, као и мобилности истраживача, односно истраживачког и административног особља у оквиру српског, регионалног, европског и глобалног истраживачког простора.

Члан 7.

Ради спровођења циљева из члана 6. овог правилника, обавезе факултета као научноистраживачке организације су:

1. Да у складу са потребама оснивача и Универзитета сачини петогодишњи програм рада и развоја и прилагођава га постигнутим резултатима, циљевима и новонасталим околностима;
2. Да предложи и усклађује своје програме са програмима и стратегијама за област научноистраживачке делатности и привредног и индустријског развоја у односу на специфичности области науке за које су акредитоване, а које су предвиђене законима Републике Србије;
3. Да идентификује, анализира и развија нова поља истраживања;
4. Да делује у оним пољима која ће бити препозната као најперспективнија, кроз формирање нових истраживачких група, центара, лабораторија уз адекватно ангажовање људских ресурса и опреме;
5. Да одржава и редовно ажурира интернет презентацију;
6. Да прати и извештава научну и стручну јавност о најновијим достигнућима у науци и технологији и објективно презентује постигнуте резултате, као и науку и истраживања у целини;
7. Да привлачи и задржава истраживаче из земље, дијаспоре, региона и света чије квалификације, рад и резултати могу да допринесу побољшању научних резултата, остварењу циљева и ефикаснијем развитку научноистраживачке организације;
8. Да има програм развоја научноистраживачких људских ресурса, пре свега научноистраживачког подмлатка;
9. Да пратеће и административне послове уређује у складу са развојем нових информационих технологија;
10. Да одржава и унапређује научну и другу инфраструктуру и да омогући приступ научноистраживачкој инфраструктури другим научноистраживачким организацијама и привредним субјектима уз дефинисана правила;
11. Да припрема предлоге пројеката за значајно научно и инфраструктурно проширење капацитета за финансирање кроз националне и међународне фондове;
12. Да предлаже оснивачу обједињавање ресурса са циљем стварања нових и функционалнијих институција;
13. Да активно сарађује са другим научноистраживачким организацијама и привредом;
14. Да се активно укључује у међународне токове и да успоставља и одржава међународну сарадњу и да се пријављује за пројекте међународних фондова;
15. Да у складу са специфичностима области истраживања активно ради на комерцијализацији резултата истраживања;
16. Да по захтеву оснивача оснажује процесе креирања јавних политика и законских оквира заснованих на чињеницама, кроз примену научних метода и резултата.

**ЦЕНТАР ЗА ГРАЂЕВИНСРСТВО И АРХИТЕКТУРУ (ЦЕГА)**

Члан 8.

Центар за грађевинарство и архитектуру, је организациона јединица Факултета у оквиру које наставници, сарадници, стручни радници Факултета и студенти имају право и дужност да развијају научноистраживачка и стручна знања, раде на реализацији основних, примењених и развојних научних истраживања, сарађују са установама, предузећима, институтима, и другим научноистраживачким организацијама и врше услуге трећим лицима.

Члан 9.

Центар за грађевинарство и архитектуру нема својство правног лица и укупно пословање обавља преко Факултета. Центар за грађевинарство и архитектуру систематски прати и оцењује обим и квалитет стручног рада наставника и сарадника. У оквиру Центра за грађевинарство и архитектуру континуирано се прати стручни рад чланова, а једном годишње врши анализа рада и евентуално дају предлози за побољшање обима и квалитета стручног рада. Рад Центра за грађевинарство и архитектуру организује и њиме руководи директор Центра за грађевинарство и архитектуру, који је по правилу и продекан за научноистраживачки и стручни рад.

Директора Центар за грађевинарство и архитектуру именује и разрешава декан Факултета, из реда наставника Факултета, на период од три године.

Делокруг рада и организација Центар за грађевинарство и архитектуру, као унутрашње организационе јединице у оквиру Факултета, утврђује се Правилником о раду Центра за грађевинарство и архитектуру, који доноси Веће Факултета.

**ЦЕНТАР ЗА ИНОВАЦИОНУ ДЕЛАТНОСТ (ЦИД)**

Члан 10.

Центар за иновациону делатност је организациона јединица Факултета у којој се на оригиналан и системски начин примењују сопствени и туђи научни резултати и савремени технолошки процеси рада стварања иновација, односно нових производа, технологија, процеса и услуга, или значајне измене постојећих, у складу са потребама тржишта.

**ФИНАНСИРАЊЕ НАУЧНОИСТРАЖИВАЧКЕ ДЕЛАТНОСТИ**

Члан 11.

Средства за финансирање научноистраживачке делатности Факултета обезбеђују се из: 1) средстава оснивача; 2) буџета Републике Србије; 3) накнада за комерцијалне и друге услуге; 4) средстава привредних друштава, удружења и других прганизација; 5) сопствених прихпда Факултета; 6) средстава домаћих фондова и задужбина и поклона правних и физичких лица; 7) других извора, под условом да се не угрожава аутономија и достојанство научноистраживачке делатности.

Факултет има право да средства предвиђена за научноистраживачку делатност користи за и плаћање наставног и ненаставног особља и других лица ангажованих у научноистраживачкој делатности и за награђивање студената који су ангажовани у истраживачким пословима.

**ДОСТУПНОСТ И ОБЈАВЉИВАЊЕ РЕЗУЛТАТА НАУЧНОИСТРАЖИВАЧКЕ ДЕЛАТНОСТИ**

Члан 12.

Ако не представљају пословну тајну, резултати научноистраживачке делатности су доступни јавности и објављују се у научним и стручним публикацијама.

**ЗАВРШНЕ ОДРЕДБЕ**

Члан 13.

Измене и допуне овог Правилника врше се на начин и по поступку његовог доношења.

Овај Правилник ступа на снагу 8 дана од дана објављивања на огласној табли и Интернет презентацији Факултета, по добијању сагласности од Универзитета.

Број: 8/107

Датум: 25. 06. 2020. године

ПРЕДСЕДНИК ВЕЋА

ДЕКАН,

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф.др Петар Митковић